**Prijímacie pohovory zo slovenského jazyka - školský rok 2021/2022**

 **1.kolo/1.termín**

**Prečítaj si pozorne text a vypracuj úlohy!**

**Text č. 1**

   „Keď si pomyslím, že onedlho tu máme jún,“ šomral Bilbo, keď sa čvachtavo vliekol po rozbahnenej ceste za ostatnými. Prišiel podvečer, lialo sa ako z krhly, a tak bolo celý deň. Z kapucne mu kvapkala do očí voda, plášť mal do nitky premočený, poník bol zmorený, potkýnal sa o kamene a ostatní sa správali nevrlo, nijako im nebolo do reči. „A stavím sa, že ten dážď nám už zmáčal aj suché šatstvo a dostal sa do potravín v batožine, “ ťažkal si ďalej v duchu. „Hrom aby udrel do lupičstva a do všetkého, čo s tým súvisí! Bodaj by som bol pekne-krásne doma v nore pri ohníku a počúval vyspevujúci kotlík!“

Trpaslíci sa trmácali ďalej, ani raz sa neobzreli, Bilba si nevšímali. Slnko kdesi za sivými mračnami už akiste zapadlo, lebo sa začalo stmievať. Zišli do hlbokého údolia, kde sa na dne valila rieka. Dvihol sa vietor a vŕby na brehu sa začali ohýbať a vzdychať. Rieka, vzdutá dažďami, sa prudko hnala z kopcov a vrchov na severe, ale cesta našťastie viedla cez starodávny kamenný most.

     Už sa takmer zotmelo, keď prešli na druhú stranu. Vietor potrhal sivé mračná a medzi ich letiacimi zdrapmi sa nad kopcami ukázal bludný mesiac. Vtedy zastali a Thorin zahundral čosi o večeri a „kde nájdeme suché miesto na prenocovanie?“

      Až dovtedy si nikto nevšimol, že chýba Gandalf. Sprevádzal ich celou cestou, ale ani slovkom nenaznačil, či s nimi do dobrodružstva pôjde, alebo im len na kuse robí spoločnosť.

Najviac zo všetkých jedol, najviac zo všetkých rozprával, najviac zo všetkých sa smial. A zrazu ho nebolo!

**/  J.R.R. Tolkien: Hobit/**

**1.  Ktoré tvrdenie vyplýva z textu?**

a/ Dej ukážky sa odohráva v jeden daždivý podvečer v hlbokom údolí.

b/ Trpaslíci sa už tešia domov, kde sa poriadne najedia.

c/ Najviac zo všetkých rozprával Gandalf, ale trpaslíci si ho nevšímali, lebo sa vliekol za nimi.

d/ Bilbo je trpaslík, ktorý túži po dobrodružstve, a preto ho všetci majú radi.



**2. V ktorej možnosti sa nenachádza expresívne slovo?**

a/ trpaslíci sa trmácali ďalej

b/ rieka, vzdutá dažďami, sa prudko hnala

c/ najviac zo všetkých sa smial

d/ počúval vyspevujúci kotlík

**3. Koľko spoluhlások sa spodobuje v prvých dvoch riadkoch textu?**

a/ dve         b/ tri       c/ štyri          d/ päť

**4. V ktorej možnosti sa nachádza slovo so slabikotvornou spoluhláskou?**

a/ hrom aby udrel do lupičstva                  c/ ukázal bludný mesiac

b/ lialo sa ako z krhly                                d/ ani slovkom nenaznačil

**5. Ktoré tvrdenie je pravdivé?**

a/ V texte sa využíva aj informačný slohový postup.

b/ Text má všetky znaky epického rozprávania, ale aj lyrické prvky.

c/ V texte prevláda opisný slohový postup.

d/ Rozprávač komentuje správanie postáv, preto ide o rečnícky štýl.

**6.***Z kapucne mu kvapkala do očí voda, plášť mal do nitky premočený, poník bol zmorený, potkýnal sa o kamene a ostatní sa správali nevrlo, nijako im nebolo do reči.*

 **V podčiarknutej vete textu sa nenachádza:**

a/ podstatné meno v akuzatíve, ktoré sa skloňuje podľa vzoru stroj

b/ neplnovýznamové sloveso v 3. osobe minulého času

c/ zložené slovo, ktoré sa skloňuje podľa vzoru ulica

d/ osobné základné zámeno

**7.  V ktorej možnosti sú všetky prídavné mená rovnakého druhu?**

a/ hlbokého údolia, sivé mračná, kamenný most

b/ suché miesto, bludný mesiac, kamenný most

c/ starodávny most, kamenný most, bludný mesiac

d/ hlboké údolie, suché miesto, kamenný most

**8***. Slnko kdesi za sivými mračnami už akiste zapadlo, lebo sa začalo stmievať.*

   **V tejto vete sa nenachádza:**

a/ zvratné sloveso                               c/ nedokonavé sloveso

b/ neplnovýznamové sloveso              d/ príslovka spôsobu

**9. Ktorý umelecký jazykový prostriedok je iný ako ostatné?**

a/ vietor potrhal sivé mračná              c/ medzi ich letiacimi zdrapmi

b/ vŕby začali vzdychať                      d/ počúvať vyspevujúci kotlík

**10. Ktoré interpunkčné znamienko sa v texte č. 1 nenachádza?**

a/ otáznik                 b/ úvodzovky            c/ spojovník            d/ pomlčka

**11. Z koľkých viet sa skladá prvé súvetie?** a/ 3               b/ 4           c/ 5            d/ 6

**12. K slovu škriatok napíšte:**  a/ synonymum              b/ antonymum

**Text č. 2**

**Rally Dakar 2013: Ivan Jakeš v 8. etape tretí!**

12.01.2013 | 20:18 TUCUMÁN - Slovenský motocyklista Ivan Jakeš obsadil v sobotňajšej 8. etape Rally Dakar 2013 pekné 3. miesto.

Tridsaťdeväťročný pretekár z Brezovej pod Bradlom dosiahol sobotňajším pódiovým umiestnením svoj najlepší výsledok v tohtoročnej edícii a vďaka nemu sa dostal na 6. priečku celkového poradia. Jakešov krajan Štefan Svitko do 118. kilometra figuroval medzi najrýchlejšími pretekármi na trati, **na 56. km** bol dokonca druhý. Spoločne s viacerými jazdcami, ktorí odštartovali na prvých pozíciách, zle odbočil a musel sa vrátiť na správnu cestu. Toto nedorozumenie spôsobilo viacerým jazdcom veľké časové manko, čo sa prejavilo aj v poradí celkovej klasifikácie. V 8. etape triumfoval Španiel JoanBarredaBort na stroji Husqvarna. Prvé miesto celkového poradia patrí Francúzovi Davidovi Casteuovi (Yamaha). Najväčší favorit podujatia, štvornásobný víťaz Rely Dakar Cyril Despres z Francúzska, sa vrátil na 2. stupienok klasifikácie. Ivan Jakeš zo slovenského tímu NAD RESS Adventure je celkovo šiesty, Štefan Svitko zo SLOVNAFT-Oraving tímu pre sobotňajšie "zablúdenie" klesol o dve pozície a je deviaty.

                                                                                                                     /zdroj: internet/

**13. Ktorý jazykový štýl je využitý v texte č. 2?**

a/  informačný          b/ publicistický              c/ odborný              d/ hovorový

**14.  Ktorý slohový postup sa uplatňuje v texte č. 2 ?**

a/ rozprávací              b/ opisný                c/ informačný                    d/ výkladový



**15. Ktorá informácia vyplýva z textu?**

a/ Ivan Jakeš sa po 8. etape dostal na 6. miesto celkového poradia.

b/ Najväčším favoritom celého podujatia je Španiel JoanBaredaBort.

c/ Štefan Svitko nedokončil 8. etapu, lebo zle odbočil.

d/ Štefan Svitko pochádza z Brezovej pod Bradlom.

**16. Podčiarknuté slová v texte č. 2 sú: /dodržte  poradie/**

a/ prídavné meno, domáce podstatné meno, podstatné meno cudzieho pôvodu

b/ číslovka, druhotná predložka, podstatné meno, ktoré sa skloňuje podľa vzoru ulica

c/ prídavné meno, predložka, podstatné meno cudzieho pôvodu

d/ číslovka, domáce podstatné meno, podstatné meno, ktoré sa skloňuje podľa vzoru ulica

**17. Hrubšie vyznačené slovné spojenie v texte č. 2 napíšte slovami:**

**18. Vypíšte z textu č. 2:**

 a/ dve odvodené slová slovotvornou príponou

b/ dve zložené slová

c/ neurčitú číslovku:

**19. V nasledujúcej ukážke populárnej piesne Daniela Heviera Miesto v živote, ktorú napísal pre Paľa Haberu a Team, sa poézia stáva výrazom autorových životných pocitov. Do ktorého druhu lyriky by ste zaradili ukážku?**

*Viem, že si raz nájdeš svoje miesto*

*a nezablúdiš cestou*

*no musíš si to skúsiť sám*

*Zostať sám sebou riadne bolí*

*no zbavíš sa tej smoly*

*raz povieš už to miesto mám*

a/ osobná lyrika       b/ prírodná lyrika             c/ ľúbostná lyrika            d/ spoločenská lyrika

**20. Ktoré z uvedených vyjadrení je spisovné?**

a/ Text napísal s plniacim perom.                                                 b/ Táto úloha je nad naše sily.

c/ Dôležité sú tieto body: za prvé, za druhé, za tretie.                d/ Prišiel až za hodinu.

**21. V ktorej z nasledujúcich možností sú len združené pomenovania?**

a/ presso káva, navoskované lyže, minerálna voda

b/ nákladné auto, základná škola, rozsiahla monarchia

c/ slovenská koruna, čerstvé huby, podstatné mená

d/ autobusová zastávka, ľahká atletika, slovenský jazyk

**22. Ktoré z uvedených slov dopĺňa rým na vybodkovanom mieste v druhej strofe?**



*Nikto nevie prečo dúha svieti v pene*

*Rieky tečú Končia lásky priskoré*

*Napokon to skrásnie – lenže opozdene*

*Učíme sa o tom mlčať ako žiaci v škole*

*Pamätaj si jedno? Vždy sa zhora solí*

*A na cene získa čo je dávno preč*

*Kameň možno rozbiť – bolesť ........*

*Kým na svete inú nenájdeš*

a/ zrež                       b/ zakryť                              c/ nepovolí                              d/ povolí

**23. V ktorej z uvedených možností patria všetky literárne žánre k tomu istému literárnemu druhu?**

a/ sonet, poviedka, bájka                                      b/ rozhlasová hra, tragédia, balada

c/ óda, legenda, aforizmus                                   d/ komédia, muzikál, bábková hra

**24. Koľko chýb je vo vete?**

 Viacerý vyskumníci robili tento pokus už päť  krát ale boli neúspešný.

a/ tri chyby               b/ štyri chyby       c/ päť chýb          d/ šesť chýb

**25. Doplňte do 1. verša 1. strofy slovom interpunkčné znamienka, ktoré by tam patrili.**

**26. V ktorej možnosti je nesprávne napísané zložené prídavné meno?**

a/ spoločensko – vedné predmety                             b/ bielo – modré šaty

c/ celozrnná múka                                                      d/ slovensko – anglický slovník